RESOLUCIÓN do 16 de febreiro de 2010, da Secretaría Xeral da Emigración, pola que se establece e se regula o programa de axudas económicas individuais a galegos residentes no exterior para o exercicio de 2010.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 22/02/2010

A Secretaría Xeral da Emigración é o órgano superior da comunidade autónoma ao que lle corresponde, entre outras, as competencias en materia de desenvolvemento da Lei 4/1983, do 15 de xuño, de recoñecemento da galeguidade, que desenvolve o artigo 7º do Estatuto de autonomía de Galicia, onde se establece o dereito das comunidades galegas de fóra de Galicia a colaborar e compartir a vida social e cultural do pobo galego.
A Xunta de Galicia, en materia de emigración, establece como unha das súas áreas de actuación prioritaria a asistencia sociosanitaria digna para todos os galegos e galegas residentes no exterior, mediante, entre outros, o programa de axudas asistenciais individuais, que teñen como obxectivo contribuír a paliar a carencia de medios económicos para poder afrontar as necesidades básicas de subsistencia na alimentación, asistencia sanitaria, cobertura nos casos de enfermidade ou outras situacións de carácter grave.
O Estatuto da cidadanía española no exterior, aprobado mediante a Lei 40/2006, do 14 de decembro, e que se configura como o marco xurídico que lles garante aos cidadáns residentes no exterior o exercicio dos seus dereitos e deberes constitucionais, establece no seu artigo 5 a asistencia e protección por parte da Administración xeral do Estado e as comunidades autónomas, no marco das súas respectivas competencias, daqueles cidadáns residentes no exterior que se atopen en situación de necesidade.
A Xunta de Galicia, a través da Secretaría Xeral da Emigración, pretende, nunha actuación coordinada co Estado español, a consolidación dunha política de atención e protección aos galegos residentes no exterior que se atopen en situación de necesidade, coa finalidade de garantirlles a estes cidadáns o exercicio dos seus dereitos e deberes constitucionais e estatutarios en termos de igualdade cos españois residentes en Galicia.
A disposición adicional segunda do Decreto 325/2009, do 18 de xuño, de estrutura orgánica dos órganos superiores dependentes da Presidencia da Xunta de Galicia, desconcentra no secretario xeral da Emigración a competencia para a aprobación das bases, a convocatoria e a resolución das axudas e subvencións do seu respectivo ámbito de competencia.
En virtude do exposto e de conformidade co que se dispón na Lei 9/2007, do 13 de xuño, de subvencións de Galicia, o Decreto 11/2009, do 8 de xaneiro, polo que se aproba o Regulamento da Lei 9/2007, na Lei 38/2003, do 17 de novembro, xeral de subvencións, naqueles preceptos que sexan básicos, e na Lei 30/1992, do 26 de novembro, de réxime xurídico das administracións públicas e do procedemento administrativo común e na normativa que a desenvolve, logo de informe da Asesoría Xurídica e da Intervención Delegada deste órgano,
RESOLVO:
Convocar o programa de axudas económicas individuais a galegos residentes no exterior, para o ano 2010.
Artigo 1º.-Obxecto.
1.1. O obxecto desta resolución é establecer a convocatoria de axudas económicas individuais a emigrantes galegos nos termos e nas condicións que establecen as bases que se recollen no anexo I polas que se regula a concesión de axudas económicas en réxime de concorrencia non competitiva, individuais e de carácter social, dirixidas aos emigrantes de nacionalidade española e de orixe galega, e a determinados familiares, residentes no estranxeiro, que se atopen en situación de precariedade económica. Están destinadas a cubriren as necesidades básicas de subsistencia e atención sociosanitaria.
Artigo 2º.-Convocatoria e prazo das solicitudes.
2.1. Convócanse axudas económicas individuais a emigrantes galegos para o exercicio económico de 2010, que teñen un carácter individual, extraordinario e non periódico.
2.2. Prazo de presentación das solicitudes.
O prazo de presentación de solicitudes será ata o 31 de marzo de 2010.
Artigo 3º.-Financiamento.
As axudas precisas para a realización deste programa concederanse con cargo á aplicación orzamentaria 04.50.312C.480.0.-Accións de política migratoria. O crédito inicialmente outorgado para esta finalidade é de dous millóns trescentos cincuenta mil euros (2.350.000 euros). Na Lei 9/2009, do 23 de decembro, de orzamentos xerais da Comunidade Autónoma de Galicia para o ano 2010, publicada no DOG nº 253, do 30 de decembro de 2009, na aplicación orzamentaria 04.50.312C.480.0, existe crédito suficiente para atender as axudas convocadas. O crédito asignado aos supostos 5, 6, 7, 8 e 9, será de un millón seiscentos tres mil euros (1.603.000 euros). O crédito asignado ao suposto 4 será de setecentos corenta e sete mil euros (747.000 euros). De non cubrirse un dos créditos anteriores, poderá asignarse a contía sobrante ao outro crédito.
O total das axudas concedidas a un mesmo país non poderán superar o 60% do orzamento destinado a financiar a correspondente convocatoria. Este límite podería aumentar no caso de que sobrase crédito orzamentario nos restantes países.
Os créditos iniciais poderán ser ampliados en función do previsto no artigo 30.2º do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia. Este incremento do crédito quedará condicionado á declaración de dispoñibilidade de crédito como consecuencia da existencia de remanentes doutras convocatorias financiadas con cargo ao mesmo crédito ou mesmo programa, ou derivadas dunha xeración, ampliación ou incorporación de crédito ou no suposto previsto en artigo 25.3º do citado decreto.
Artigo 4º.-Recursos.
Contra esta resolución cabe interpoñer potestativamente recurso de reposición ante o mesmo órgano que a ditou no prazo dun mes contado a partir do día seguinte ao da publicación no Diario Oficial de Galicia.
Así mesmo, poderá interporse recurso contencioso administrativo ante o Tribunal Superior de Xustiza de Galicia, no prazo de dous meses contados a partir do día seguinte ao da publicación, de acordo co establecido na Lei 29/1998, do 13 de xullo, da xurisdición contencioso-administrativo.
Aqueles que, de ser o caso, teñan interposto recurso de reposición, non poderán interpoñer recurso contencioso administrativo ata que sexa resolto expresamente ou se producise a desestimación presunta do recurso de reposición.
Santiago de Compostela, 16 de febreiro de 2010.
J. Santiago Camba Bouzas
Secretario xeral da Emigración
ANEXO I
Bases reguladoras
Artigo 1º.-Obxecto.
O obxecto destas bases é regular a concesión de axudas económicas, individuais e de carácter social, dirixidas aos emigrantes de nacionalidade española e de orixe galega, e a determinados familiares, residentes no estranxeiro, que se atopen en situación de precariedade económica. Están destinadas a cubrir as necesidades básicas de subsistencia e atención sociosanitaria.
Artigo 2º.-Beneficiarios. Poderán ser beneficiarios destas axudas.
2.1. Os/as emigrantes galegos/as, e os seus descendentes ata o segundo grao de consanguinidade, maiores de 18 anos, que posúan a condición de galego de acordo co que se establece no artigo 3.2 do Estatuto de autonomía de Galicia. A forma de acreditar a devandita condición, sinálase no artigo 14º.
2.2. No caso de falecemento da persoa indicada no punto anterior, poderán ser beneficiarios das axudas previstas no artigo 6º destas bases, o cónxuxe viúvo, a parella de feito ou relación análoga e os fillos, se non transcorreron dous anos desde o falecemento.
2.3. O cónxuxe viúvo ou a persoa coa que mantivese unha unión de feito ou relación análoga, pai, nai ou orfos de emigrantes que, cumprindo os requisitos do punto 2.1, teñan desaparecido ou falecido como consecuencia da represión política realizada polas ditaduras militares en Arxentina, Chile e Uruguai.
2.4. O cónxuxes viúvos ou persoas coas que mantivese unha relación de afectividade, ascendentes, descendentes ou colaterais ata o segundo grao, de emigrantes que, cumprindo os requisitos do punto 2.1, obtivesen a declaración de reparación e recoñecemento persoal establecida no artigo 4º da Lei 52/2007, do 26 de decembro, pola que se recoñecen e amplían dereitos e se establecen medidas en favor de quen padeza persecución ou violencia durante a Guerra Civil e a Ditadura.
Artigo 3º.-Requisitos xerais dos solicitantes.
Poderán solicitar estas axudas as persoas que cumpran e acrediten documentalmente os requisitos xerais que a continuación se sinalan:
3.1. Acreditar a condición de beneficiarios de acordo co que se dispón no artigo 2 destas bases.
3.2. Carecer de rendas, ingresos ou patrimonio.
A.-Considerarase que existen rendas ou ingresos insuficientes cando aqueles dos que dispoña o interesado ou se prevexa que vai dispoñer en cómputo anual, sexan iguais ou inferiores á base de cálculo da prestación económica por ancianidade establecida polo Estado para o país de residencia (sen prexuízo das contías específicas dos artigos 4º e 10.2º), nas contías que se determinen para o exercicio do ano no que se convocan estas axudas, computándose todo tipo de rendas, mesmo as axudas públicas ou privadas.
Nos países en que non estea fixada a contía, da prestación económica por ancianidade polo Estado, as referencias establecidas nesta resolución entenderanse referidas á contía da pensión non contributiva por xubilación do Estado español, determinada para o exercicio do ano no que se convoca esta axuda.
Malia o disposto no parágrafo anterior, se o solicitante carece de rendas ou ingresos suficientes, segundo o previsto nese parágrafo, pero convive con outra ou outras persoas nunha mesma unidade económica familiar, a contía anterior virá determinada pola suma do límite máximo de ingresos persoais máis o resultado de multiplicar o 70 por cento da devandita cifra polo número de conviventes menos un.
Para os efectos do establecido neste punto, consideraranse rendas ou ingresos computables os bens ou dereitos de que dispoña anualmente o beneficiario ou a unidade económica familiar, derivados tanto do traballo como do capital, así como calquera outro substitutivo daqueles.
B.-Considerarase que existe patrimonio mobiliario suficiente cando existan bens mobles cun valor superior á base de cálculo da prestación económica por ancianidade en cómputo anual. Así mesmo, considerarase que existe patrimonio inmobiliario suficiente cando o valor patrimonial ou equivalente dos inmobles, agás a vivenda habitual, supere en 2,5 veces a base de cálculo da prestación económica por ancianidade en cómputo anual.
3.3. Non pertencer a organizacións, comunidades ou institucións que, polas súas regras ou estatutos, estean obrigados a prestarlles asistencia.
3.4. Ademais dos requisitos anteriores, en cada un dos supostos de axuda prevista nos seguintes artigos, os solicitantes terán que cumprir os requisitos específicos que se sinalen en cada un deles, tendo en conta que todos os requisitos deberán cumprirse na data de remate do prazo de presentación de solicitudes.
3.5. Entenderase como unidade económica familiar a integrada polo solicitante e, de ser o caso, o seu cónxuxe, parella de feito ou relación análoga, así como os fillos e parentes por consanguinidade, afinidade ou adopción ata o segundo grao sempre que convivan co solicitante.
Artigo 4º.-Axudas por atoparse a unidade familiar en situación de precariedade.
Poderán solicitar as axudas deste suposto as persoas que cumpran os requisitos xerais previstos no artigo 3º destas bases e nos específicos seguintes:
4.1. Ter 70 anos cumpridos.
4.2. Ter ingresos por calquera concepto da unidade económica familiar inferiores ao 25% da base de cálculo da prestación económica por ancianidade establecida polo Estado para 2010 para o país de residencia, computándose os ingresos da forma establecida no artigo 3.2. Apartado A.
4.3. Residir nun país iberoamericano co que o Estado español non teña asinados convenios bilaterais en materia de Seguridade Social.
Artigo 5º.-Axudas por situación de dependencia, ou enfermidade grave do solicitante.
Poderán solicitar as axudas deste suposto as persoas que cumpran os requisitos xerais previstos no artigo 3º destas bases e se atopen nalgún dos seguintes supostos:
5.1. Atoparse o/a solicitante, en situación de dependencia, que faga necesarios coidados e asistencia de terceiros.
Entenderase por situación de dependencia o estado de carácter permanente no que se atopan as persoas que, por razóns derivadas da idade, enfermidade ou discapacidade e ligadas á falla ou perda de autonomía física, mental, intelectual ou sensoriais, precisan da atención doutra ou outras persoas ou axudas importantes para realizar as actividades básicas da vida diaria ou, no caso, das persoas con discapacidade intelectual ou enfermidade mental, doutros apoios para a súa autonomía persoal.
5.2. Padecer o/a solicitante unha enfermidade grave e carecer da correspondente cobertura para o seu tratamento ou atención médica
Artigo 6º.-Axudas por situación de dependencia, ou enfermidade grave no seo da unidade familiar.
Poderán solicitar as axudas deste suposto as persoas que cumpran os requisitos xerais previstos no artigo 3º destas bases e aqueles específicos que se sinalan a continuación:
6.1. Estar o cónxuxe ou persoa coa que manteña unha unión de feito ou relación análoga, ou os seus fillos, nunha das seguintes situacións:
-Atoparse en situación de dependencia, que faga necesarios coidados e asistencia de terceiros.
-Padecer unha enfermidade grave e carecer da correspondente cobertura para o seu tratamento ou atención médica.
Artigo 7º.-Axudas por invalidez ou enfermidade permanente.
Poderán solicitar as axudas deste suposto as persoas que cumpran os requisitos xerais previstos no artigo 3º destas bases e aqueles específicos que se sinalan a continuación:
7.1. Ser maior de 18 anos e menor de 65 e atoparse o/a solicitante en situación de invalidez ou enfermidade permanente que lle incapacite para o desenvolvemento de calquera tipo de actividade laboral.
Artigo 8º.-Axudas para a cobertura de medicamentos e tratamentos de enfermidades crónicas ou graves, cando teñan un custo elevado.
Poderán solicitar as axudas deste suposto as persoas que cumpran os requisitos xerais previstos no artigo 3º destas bases e aqueles específicos que se sinalan a continuación:
8.1. Ter cumpridos 65 anos.
8.2. Padecer unha enfermidade crónica ou grave que requira dunha medicación ou tratamento de custo elevado e carezan da correspondente cobertura. Entenderase que o custo é elevado cando as cantidades destinadas a eses fins ascendan polo menos a un seis por cento da base de cálculo da prestación económica por ancianidade establecida polo Estado español para o país de residencia, nas contías que se determinen para o exercicio do ano no que se convocan estas axudas, en cómputo mensual. Entre os gastos derivados do tratamento da enfermidade crónica ou grave poderanse engadir, de ser o caso, os de copagamento de actos médicos.
Artigo 9º.-Axudas para as mulleres que sufran violencia de xénero.
Poderán solicitar as axudas deste suposto as mulleres que cumpran os requisitos xerais previstos no artigo 3 destas bases e aqueles específicos que se sinalan a continuación:
9.1. Ser maior de idade ou emancipada.
9.2. Sufrir unha situación de violencia de xénero acreditada.
Artigo 10º.-Axudas para paliar unha situación de desemprego na unidade económica familiar.
Poderán solicitar as axudas deste suposto as persoas que se encontren en situación legal de desemprego e que cumpran os requisitos xerais previstos no artigo 3º destas bases e aqueles específicos que se sinalan a continuación:
10.1. Ser maior de 50 anos e menor de 65 anos.
10.2. Os ingresos por calquera concepto da unidade económica familiar non poderán superar a metade da base de cálculo da prestación económica por ancianidade establecida polo Estado para o exercicio en que se publica a convocatoria no país de residencia, computándose os ingresos do xeito establecido no artigo 3.2.A destas bases.
Artigo 11º.-Réxime de concesión e contías das axudas.
O importe das axudas estará condicionado polo orzamento previsto na correspondente convocatoria anual na que se recollerán os límites que se aplicarán en caso de variar os previstos nestas bases.
11.1. As solicitudes presentadas conforme o artigo 4º das bases, «axudas por atoparse a unidade económica familiar en situación de precariedade» en países iberoamericanos nos que o Estado español non teña asinados convenios en materia de Seguridade Social, tramitarase na modalidade de concorrencia non competitiva, segundo o previsto no artigo 19.3º da citada Lei 9/2007, tendo en conta as especiais características destas axudas, así como a dificultade obxectiva de realizar unha comparación ou prelación das solicitudes presentadas. O importe fixarase en función do número de solicitudes e as dispoñibilidades orzamentarias e non poderá superar a contía mínima das axudas que se concederán no resto dos supostos previstos nestas bases.
11.2. O réxime de concesión das axudas económicas nos supostos previstos nos artigos 5, 6, 7, 8, 9 e 10 das bases que rexen a convocatoria, tendo en conta tamén as especiais características destas axudas, tramitaranse igualmente polo procedemento de concorrencia non competitiva, aínda que nestes supostos o importe da axuda outorgarase en función da puntuación obtida ao aplicar os criterios de valoración establecidos no artigo 17º das bases reguladoras.
Á vista dos informes de valoración efectuados, segundo o recollido no referido artigo 17º das bases reguladoras, establecerase a contía da axuda que estará limitada, para os países que teñan asinados convenios en materia de Seguridade Social co Estado español, cunha cota inferior de 350  e unha cota superior de 900  e os países que non teñan asinados convenios en materia de seguridade social co Estado español unha cota inferior de 150  e unha cota superior de 500 . Estes límites non serán aplicables ao suposto de axudas establecidas no artigo 4º.
O importe da axuda estará en función da avaliación obtida en aplicación dos criterios establecidos no artigo 17º e tendo en conta a gravidade do suposto polo que se solicita, ordenándose en orde decrecente, segundo os artigos correspondentes a cada suposto tal e como se sinala a continuación: 5, 7, 8, 10, 9 e 6. A distribución da puntuación será proporcional establecéndose unha orde de maior a menor en cada suposto, e segundo a prelación de cada un deles. O importe da axuda será fixado en relación coa puntuación obtida de forma que, a máis puntuación, maior será a contía da axuda.
Cando nunha mesma unidade económica familiar concorra máis dun beneficiario, a contía das axudas será minorada nun 70 por cento, agás a do suposto de maior gravidade. No caso de ser o mesmo suposto, minorarase a de menor puntuación, e, de ser a mesma, a de menor idade.
Cando o solicitante resida nun centro asistencial ou similar, a contía máxima da axuda non superará a diferenza entre o custo do centro e os ingresos acreditados polo solicitante. En todo caso, non superará o importe previsto na convocatoria.
Artigo 12º.-Natureza das axudas.
12.1. As axudas teñen carácter persoal e intransferible. As axudas non orixinan ningún dereito subxectivo para os beneficiarios e estarán, en todo caso, condicionadas ás dispoñibilidades orzamentarias do exercicio correspondente, previstas para esta finalidade.
12.2. No suposto de que, unha vez ditada a resolución de concesión das axudas, o/a beneficiario/a falecese, terán dereito á súa percepción os/as que acrediten, de acordo coa normativa do país de residencia, a súa condición de herdeiros/as.
12.3. Soamente se poderá conceder unha axuda por feito causante. As axudas previstas nos artigos 4º e 10º destas bases, son incompatibles coa solicitude de axudas por outro suposto na mesma unidade económica familiar.
12.4. Cada solicitante soamente poderá pedir unha axuda, por un único suposto. De presentarse máis dunha solicitude, entenderase como válida a presentada en primeiro lugar, segundo o asento de rexistro correspondente.
Artigo 13º.-Competencia.
13.1. A competencia para resolver as solicitudes de axudas presentadas ao abeiro desta resolución correspóndelle ao secretario xeral da Emigración.
13.2. O órgano instrutor será a Subdirección Xeral de Programas Sociais e ademais, crearase unha comisión de avaliación presidida polo subdirector xeral de Programas Sociais ou persoa en que delegue, e composta polos seguintes membros:
-O xefe do Servizo de Acción Social, ou persoa en quen delegue.
-Un/unha funcionario/a da unidade que actuará como secretario/a.
13.3. Correspóndelle á Secretaría Xeral da Emigración a realización das tarefas de xestión desta convocatoria, sempre de acordo coa existencia das dispoñibilidades orzamentarias.
Artigo 14º.-Acreditación da condición de galego residente no exterior.
A condición de galego residente no exterior deberá acreditarse mediante a presentación da seguinte documentación:
14.1. A nacionalidade española mediante o pasaporte español en vigor, o certificado de inscrición no Rexistro de Matrícula Consular ou outro documento xustificativo que acredite a nacionalidade española. No documento presentado debe constar a dilixencia de inscrición no Rexistro de Matrícula Consular, agás en casos de imposibilidade de obtención.
14.2. A orixe galega xustificarase mediante calquera documento oficial que acredite un dos dous requisitos seguintes:
14.2.1. Ser nado en Galicia ou que a última veciñanza administrativa en España fose en Galicia.
14.2.2. Que se atope vinculado con calquera concello galego no censo electoral de residentes no exterior e sexa descendente ata o segundo grao de consanguinidade dunha das persoas descritas no punto 14.2.1. A vinculación cun concello galego no censo de residentes no exterior non se exixirá no caso de que o/a solicitante/a estea incapacitado legalmente, sempre que a devandita incapacidade impida a inscrición no devandito censo.
Artigo 15º.-Documentación e lugar de presentación de solicitudes.
15.1. Todos os solicitantes deberán presentar a seguinte documentación:
a) Solicitude segundo o modelo normalizado do anexo II desta resolución. No caso de que os solicitantes sexan incapacitados, asinará a solicitude o seu representante legal.
No modelo da solicitude inclúese unha declaración do conxunto de todas as solicitudes de axuda efectuada, con expresión das que foron concedidas polas distintas administracións públicas competentes.
b) Para os solicitantes que estean en posesión do DNI español, autorización a Secretaría Xeral da Emigración para realizar a verificación telemática dos seus datos identificativos. Para o resto, fotocopia do pasaporte español ou documento de identidade en que consten os seus datos persoais. Para todos, acreditación documental da condición de galego residente no exterior, de acordo co artigo anterior.
c) Documentación que acredite a convivencia familiar, se é o caso.
d) Libro de familia, se procede. No seu defecto, achegarase documentación xustificativa do matrimonio, da unión de feito ou relación análoga e do nacemento do resto de membros da unidade familiar. As relacións maritais análogas ao matrimonio terán que acreditar que levan convivindo polo menos un ano, e tal circunstancia poderase probar por medio da inscrición no rexistro, por manifestación expresa mediante acta de notoriedade ou por calquera outro medio admisible en dereito. No caso de teren fillos en común, abondará con acreditar a convivencia, segundo o que se establece na Lei 2/2006, de dereito civil de Galicia.
e) No caso de separación legal ou divorcio, anexarase a correspondente sentenza xudicial firme ou certificación rexistral.
f) No suposto dos desaparecidos ou falecidos como consecuencia das ditaduras militares en Arxentina, Chile e Uruguai, achegarase ademais declaración oficial de desaparición ou falecemento e xustificante de terse producido como consecuencia da represión política realizada polas ditaduras militares en Arxentina, Chile e Uruguai.
g) Os cónxuxes ou persoa ligada por análoga relación de afectividade, ascendentes, descendentes ou colaterais ata o segundo grao, de emigrantes que padeceron condenas e sancións por motivos políticos, ideolóxicos ou de crenza, presentarán ademais a declaración de reparación e recoñecemento persoal establecido no artigo 4 da Lei 52/2007, do 26 de decembro, pola que se recoñecen e amplían dereitos e se establecen medidas en favor de quen padecera persecución ou violencia durante a Guerra Civil e a Ditadura, expedida polo Ministerio de Xustiza.
h) Nos países nos que exista obriga de presentar declaración da renda das persoas físicas ou declaración similar, copia da última declaración presentada do interesado e/ou os membros da unidade económica familiar. No caso de que non estivesen obrigados a realizala, xustificación oficial desta circunstancia, nos países nos que se expida, e certificación ou xustificante acreditativo dos ingresos, rendas ou pensión de calquera natureza que perciba o interesado e/ou os membros da unidade económica familiar, ou, de non percibirse, declaración responsable do solicitante de que ningún membro da unidade económica familiar, incluído o interesado, percibe ingresos, rendas ou pensión de calquera natureza.
i) Nos países en que non exista deber de presentar declaración da renda das persoas físicas ou declaración similar, certificación ou xustificante acreditativo dos ingresos, rendas ou pensións de calquera natureza que perciba o interesado e/ou os membros da unidade económica familiar, ou, de non percibirse, declaración responsable do solicitante de que ningún membro da unidade económica familiar, incluído o interesado, percibe ingresos, rendas ou pensións de calquera natureza.
j) No caso de residir o solicitante nun centro asistencial ou similar, deberá presentar xustificante do custo mensual do devandito centro.
k) Certificado catastral ou documentación similar na que conste o valor patrimonial dos bens inmobles, agás a vivenda habitual, dos que dispoñan os membros da unidade económica familiar.
De non existir no país de residencia a posibilidade de expedición do devandito certificado catastral, abondará con presentar unha declaración responsable na que conste o valor patrimonial dos bens mobles e inmobles, agás a vivenda habitual, de que dispoñan os membros da unidade económica familiar.
l) Declaración responsable, asinada polo/a beneficiario/a da axuda, de estar ao día no cumprimento das súas obrigas coa Axencia Estatal da Administración Tributaria, a Tesourería Xeral da Seguridade Social e de non ter pendente de pagamento ningunha débeda, por ningún concepto, coa administración pública da Comunidade Autónoma de Galicia, segundo o modelo do anexo II da resolución desta convocatoria de axudas. Isto en aplicación do artigo 11 h) do Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia.
m) Outros documentos xustificativos do estado de necesidade que fundamenten a solicitude de axuda, completen e faciliten a graduación do estado de necesidade.
n) Os solicitantes que fosen beneficiarios do programa de axudas económicas individuais a galegos residentes no exterior para o exercicio de 2009, convocado por Resolución da Secretaría Xeral da Emigración do 4 de marzo de 2009, non terán que presentar a documentación establecida nos parágrafos b), c), d), e), f), g) e k), sempre que presenten a declaración xurada que figura como anexo III desta resolución.
15.2. Ademais, para cada caso concreto deberán completar a documentación achegando o seguinte:
15.2.1. As situacións descritas no artigo 5º e 6º, acreditaranse:
a) Para os casos de dependencia ou enfermidade grave, documento oficial no que se acredite o recoñecemento da dependencia ou enfermidade grave, emitido polo sistema público do país de residencia. Nos países nos que este documento non se expedise: certificado médico, segundo modelo normalizado do anexo IV, realizado polos servizos médicos dunha sociedade galega ou española que preste servizos na área de saúde. Cando o certificado médico anterior non poida ser expedido pola sociedade galega ou española aludida, poderá admitirse como válido un certificado médico expedido por calquera centro de saúde pública oficial (centros médicos nacionais, provinciais ou municipais) do país de residencia, preferentemente referendado pola dirección médica das devanditas sociedades galegas ou españolas, naqueles lugares en que estas existan. Será causa de exclusión a presentación de certificados médicos en modelos distintos ao normalizado do anexo IV.
b) Para os casos de invalidez ou enfermidade permanente previstos no artigo 7º, documento oficial en que se acredite o recoñecemento da invalidez ou enfermidade permanente, emitido polo sistema público do país de residencia. Nos países nos que este documento non se expedise, certificado médico segundo o modelo normalizado do anexo V nos mesmos termos que os descritos no punto anterior.
15.2.3. Para os casos de cobertura de medicamentos e tratamento de enfermidades crónicas ou graves previstos no artigo 8º:
a) Certificado médico, segundo o modelo normalizado do anexo VI, nos mesmos termos que o descrito na alínea 15.2.1.
b) Xustificación dos gastos mensuais en medicamentos efectivamente aboados polo solicitante, no modelo normalizado do anexo VII conforme as prescricións médicas establecidas no certificado indicado no punto 15.2.3 a) e, de ser o caso, xustificación dos outros gastos mensuais efectuados no tratamento da enfermidade.
15.2.4. Para os casos de violencia de xénero do artigo 9º, acreditación de sufrir a situación de violencia de xénero mediante sentenza, orde xudicial de protección, informe do Ministerio Fiscal ou informe socioambiental emitido por organismo oficial.
15.2.5. Para os casos de desemprego xeneralizado na unidade familiar previsto no artigo 10º, xustificantes da situación de desemprego, coa indicación de se é subsidiado ou non, do cabeza de familia e do resto dos membros que compón a unidade familiar e que estean nesa situación.
15.3. Se a solicitude non estivese debidamente cuberta ou non se achegase a documentación exixida, a Secretaría Xeral da Emigración requirirá ao interesado para que, nun prazo máximo de dez días hábiles, emende a falta ou achege os documentos preceptivos, con indicación de que, se así non o fixese, se entenderá por desistida a súa petición, de conformidade co que se dispón no artigo 71 da Lei 30/1992, de réxime xurídico das administracións públicas e do procedemento administrativo común, logo da resolución ditada nos termos previstos no artigo 42 da Lei 30/1992.
15.4. A falsidade ou ocultación de datos na documentación presentada para a obtención da axuda, comportará a exclusión do proceso de valoración e, polo tanto, a imposibilidade de ser beneficiario das axudas establecidas nesta resolución.
15.5. Lugar de presentación das solicitudes.
a) As solicitudes presentaranse, xunto co resto da documentación, na Secretaría Xeral da Emigración ou en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común (entre os que figuran a Delegación da Xunta de Galicia en Buenos Aires, Delegación da Xunta de Galicia en Montevideo, consellerías de Traballo e Asuntos Sociais, nas seccións de Traballo e Asuntos Sociais das oficinas consulares, así como nos consulados ou seccións consulares das embaixadas correspondentes ao domicilio ou residencia do solicitante).
b) Para a presentación destas solicitudes, os interesados poderán utilizar o Rexistro Telemático da Xunta de Galicia de conformidade co Decreto 164/2005, do 16 de xuño, polo que se regulan e determinan as oficinas de rexistro propias ou concertadas da Administración da Comunidade Autónoma de Galicia, se procede á creación do Rexistro Telemático da Xunta de Galicia e se regula a atención ao cidadán.
Os interesados que así o desexen poderán dirixirse ás entidades colaboradoras que se sinalan a continuación, para a presentación telemática das súas solicitudes:
* En Brasil:
-Peña Galega da Casa de España de Río de Janeiro.
-Real Sociedade Española de Beneficencia de Salvador Baía.
-Sociedade Hispano Brasileira de Socorros Mutuos e Instruçao en São Paulo.
-Sociedade de Socorros Mutuos e Beneficente Rosalía de Castro en Santos.
* En Cuba:
-Federación de Sociedades Galegas na Habana.
* En Venezuela:
-Irmandade Galega de Venezuela en Caracas.
A utilización desta vía requirirá unha autorización que o interesado lle outorga á persoa responsable da entidade colaboradora para que remita a súa solicitude por vía telemática. Esa autorización farase constar no modelo de solicitude.
c) As delegacións da Xunta de Galicia no exterior, agás a de Buenos Aires, e as entidades galegas remitirán todas as solicitudes recibidas, xunto co resto da documentación, á Secretaría Xeral da Emigración nos seis días seguintes á data de remate do prazo de presentación de solicitudes. Este prazo só será ampliado despois da autorización da secretaría xeral.
Artigo 16º.-Tramitación.
16.1. O procedemento para a tramitación e concesión das axudas que se convocan nesta resolución axustarase ao previsto no Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia e na Lei 30/1992, do 26 de novembro, de réxime xurídico das administracións públicas e do procedemento administrativo común.
16.2. Os expedientes, agás os correspondentes de Arxentina, serán avaliados pola comisión de avaliación, tendo en conta o previsto no artigo 11º e segundo os criterios establecidos no artigo 17º das bases reguladoras, podendo establecerse unha distribución por países.
Posteriormente, a comisión elaborará as propostas de concesión, a través da Subdirección Xeral de Programas Sociais, que se presentarán ao secretario xeral da Emigración, quen resolverá dentro das dispoñibilidades orzamentarias ata o esgotamento do crédito previsto na convocatoria.
16.3. Para as solicitudes presentadas en Arxentina crearase unha comisión de avaliación, presidida polo delegado da Xunta de Galicia en Buenos Aires e composta por dous técnicos da delegación, dos que un actuará como secretario. Esta comisión avaliará así mesmo os expedientes tendo en conta o previsto no artigo 11º e segundo os criterios establecidos no artigo 17º destas bases.
Artigo 17º.-Criterios de valoración.
Os criterios de valoración para o outorgamento das axudas serán os que se sinalan a continuación, tendo en conta que a distribución da puntuación será proporcional establecéndose unha orde de maior a menor en cada suposto, e segundo a prelación de cada un deles establecida no artigo 11º.
17.1. Para o suposto dos artigos 5º e 6º:
a) Grao de dependencia de terceiros/gravidade da enfermidade: de 1 a 4 puntos.
b) Ingresos económicos e patrimonio: de 1 a 3 puntos.
c) Idade do solicitante: de 1 a 2 puntos.
17.2. Para os supostos do artigo 7º:
a) Grao de autonomía: de 1 a 4 puntos.
b) Ingresos económicos e patrimonio: de 1 a 3 puntos.
c) Idade do/a solicitante: de 1 a 2 puntos.
17.3. Para o suposto do artigo 8º:
a) Gasto farmacéutico: de 1 a 4 puntos.
b) Ingresos económicos e patrimonio: de 1 a 3 puntos.
c) Idade do solicitante: de 1 a 2 puntos.
17.4. Para os supostos do artigo 9º:
a) Cargas familiares do/a solicitante, considerándose para tal fin os menores de 24 anos ou maiores desta idade discapacitados que dependan economicamente do/a solicitante: de 1 a 4 puntos.
b) Ingresos económicos e patrimonio dos que dispón o/a solicitante: de 1 a 3 puntos.
c) Idade do/a solicitante: de 1 a 2 puntos.
17.5. Para os supostos do artigo 10º:
a) Cargas familiares da unidade económica familiar, considerándose para tal fin os menores de 24 anos ou maiores desta idade discapacitados que dependan economicamente do/a solicitante: de 1 a 4 puntos.
b) Ingresos económicos e patrimonio dos que dispón o/a solicitante: de 1 a 3 puntos.
c) Idade do/a solicitante: de 1 a 2 puntos.
Artigo 18º.-Resolución.
18.1. As resolucións seranlles notificadas aos interesados, debendo ser sempre motivadas.
18.2. O prazo máximo para resolver será de seis meses. Transcorrido o devandito prazo sen que se ditasen as resolucións expresas, poderán entenderse desestimadas as solicitudes, de acordo co establecido no artigo 23.5º da Lei 9/2007, do 13 de xuño, de subvencións de Galicia.
18.3. As resolucións que se diten neste procedemento esgotan a vía administrativa e, contra elas, cabe interpoñer potestativamente recurso de reposición ante o mesmo órgano que as ditou, no prazo dun mes contado a partir do día seguinte ao da recepción da correspondente notificación, no caso de resolucións expresas, ou no prazo de tres meses contados a partir do día seguinte a aquel en que se entenda producido o acto presunto, no caso de resolucións desestimadas por silencio administrativo, de acordo co que se dispón na Lei 30/1992, do 26 de novembro, de réxime xurídico das administracións públicas e do procedemento administrativo común.
Así mesmo, poderá interpoñerse recurso contencioso-administrativo ante o Tribunal Superior de Xustiza de Galicia, no prazo de dous meses contados a partir do día seguinte ao da recepción da correspondente notificación, de acordo co establecido na Lei 29/1998, do 13 de xullo, da xurisdición contencioso-administrativa.
Non se poderá interpoñer recurso contencioso-administrativo ata que sexa resolto expresamente ou se producira a desestimación presunta do recurso de reposición interposto
Artigo 19º.-Deberes dos beneficiarios.
Os beneficiarios quedan obrigados a presentar, antes de cada pagamento da axuda, unha declaración complementaria do conxunto das axudas solicitadas, tanto as aprobadas ou concedidas como as pendentes de resolución, para a mesma finalidade, das distintas administracións públicas competentes, das súas entidades vinculadas ou dependentes ou de entidades privadas.
Así mesmo, presentará unha declaración asinada de estar ao corrente no cumprimento das súas obrigas coa Axencia Estatal da Administración Tributaria, a Tesourería Xeral da Seguridade Social, e de non ter pendente de pagamento ningunha débeda, por ningún concepto, coa Administración pública da Comunidade Autónoma de Galicia.
Os beneficiarios de axudas e subvencións correspondentes aos programas convocados por esta resolución quedan obrigados a someterse aos requisitos legais e regulamentarios que prevexa a normativa xeral de aplicación ás axudas e subvencións da Xunta de Galicia, así como ás actuacións de comprobación que respecto da xestión de fondos pode efectuar a entidade concedente e ás de control financeiro que realice a Intervención Xeral da Comunidade Autónoma e aos procedementos fiscalizadores do Tribunal de Contas e do Consello de Contas.
De conformidade coa Lei orgánica 1/1982, do 5 de maio, de protección civil do dereito ao honor, a intimidade persoal e familiar e a propia imaxe e co disposto no artigo 9.4º do Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, e de conformidade co artigo 13.6º da Lei 4/2006, do 30 de xuño, de transparencia e boas prácticas na Administración pública galega non se procederá á publicidade destas axudas, na páxina web da Secretaría Xeral da Emigración www.galiciaaberta.com e no Diario Oficial de Galicia a relación de beneficiarios e o importe das axudas concedidas, porque a súa publicación podería ser contraria ao respecto e salvagarda do honor e intimidade persoal e familiar dos solicitantes.
Os datos persoais recollidos en virtude desta convocatoria serán obxecto de tratamento por parte da Secretaria Xeral da Emigración, e serán incorporados a un ficheiro que cumpra as exixencias da Lei 15/1999, do 13 de decembro, de protección de datos de carácter persoal, adoptándose tanto as medidas de seguridade técnica como organizativas. A finalidade de recollida dos datos será o rexistro, estudo e avaliación das axudas convocadas nesta resolución, co fin de exercer as competencias propias da secretaria xeral da Emigración.
O solicitante autoriza expresamente á Secretaría Xeral da Emigración, no ámbito das súas competencias, a ceder os datos persoais a aqueles organismos da Administración xeral do Estado con competencias xerais na materia, co fin de colaborar no exercicio das funcións que lle sexan propias.
O interesado, así como o seu representante legal, poderá exercitar os dereitos de acceso, cancelación, rectificación e oposición por escrito e achegando identificación suficiente ao seguinte enderezo: Secretaría Xeral da Emigración, rúa Basquiños 2, 15704 Santiago de Compostela, A Coruña.
Artigo 20º.-Modificación da resolución de concesión e reintegro.
20.1. Os beneficiarios das axudas quedan obrigados a comunicarlle á Secretaría Xeral da Emigración, no momento en que se produza, calquera alteración dos requisitos exixidos na convocatoria ou de circunstancias sobrevidas que impidan ou dificulten a execución das accións para as que se solicitou a axuda, podendo a secretaría adoptar a resolución de modificación da concesión ou de revogación que corresponda.
20.2. Procederase ao reintegro total ou parcial das cantidades percibidas e a exixencia dos xuros de mora endebedados desde o momento en que se efectúe o pagamento nos casos sinalados no artigo 33 da Lei 9/2007, do 13 de xuño, de subvencións de Galicia. De acordo co artigo 14.1º n) da Lei 9/2007, os criterios de graduación dos posibles incumprimentos para determinar a cantidade que se minorará ou reintegrará serán os seguintes:
-O incumprimento total dos fins para os que se concede a subvención, da realización dos gastos subvencionables ou da obriga de xustificación, dará lugar á perda do dereito ao cobramento ou, de ser o caso, ao reintegro da totalidade da axuda concedida.
-Calquera outro incumprimento considerarase incumprimento parcial dos fins para os que se concedeu a axuda da realización dos gastos subvencionables ou da obriga de xustificación, e dará lugar á perda do dereito ao cobramento ou, de ser o caso, ao reintegro na porcentaxe correspondente ao investimento non efectuado ou non xustificada.
Ver referencia pdf "03500D002P007.PDF"